**Рус гомуми белем бирү учреждениеләренең рус телле укучылары өчен татар теленнән үткәрелә торган олимпиаданың**

**телдән сөйләм өлешен оештыру һәм бәяләү буенча киңәшләр**

Рус гомуми белем бирү мәктәпләренең рус телле укучылары өчен татар теленнән үткәрелә торган олимпиада биремнәре ике өлештән тора:

- телдән башкарыла торган өлеше

- язмача башкарыла торган өлеше.

Укучының кайсы сыйныфта укуыннан чыгып олимпиада биремнәрен үтәүнең вакыты билгеләнә. Телдән җавап бирү дә, язма өлешен эшләү дә шул вакыт аралыгында оештырыла, алар параллель алып барыла. Укучыларны, олимпиада башланыр алдыннан, олимпиада эшләрен башкару белән таныштыру мөһим. Эшләр таратылганнан соң, ике укучыга (тыңлау өчен 1 генә комиссия оештырылса) телдән җавап бирергә әзерләнергә тәкъдим ителә (әгәр тыңлау өчен комиссия күбрәк булса, укучылар санын арттырыга мөмкин), алга таба чиратлаш рып дәвам итәләр.

Укучыларга 7-9 сыйныфларда − рәсемнәр, 10-11 сыйныфларда рәссамнарның картиналары буенча сөйләү бурычы куела.

7-9 сыйныфлар фотографияләргә нигезләнеп сөйлиләр һәм аларның сөйләменә түбәндәге таләпләр куела:

1. Сөйләм өч өлештән торырга тиеш:

1) Кереш өлеш. Укучы рәсемнең нәрсәне (нинди вакыйганы) чагылдыруын билгели, шуннан чыгып, рәсемгә исем куя. Бу очракта аның сөйләмендә урынлы кулланылган кереш сүзләр булырга тиеш (минемчә, минем уйлавымча һ.б.). Сурәтләнгән вакыйга, күренеш турында мәгълүмат бирә (Язгы көн сурәтләнгән, көн кояшлы. Күк йөзе зәңгәр һ.б.);

2) Төп өлеш. Рәсемне өлешләргә бүлеп, детальләрне ассызыклап сөйли: алгы планда ..., сул якта ..., уң якта..., өске якта... . Шул детальләргә үз мөнәсәбәтен чагылдыра;

3) Йомгак. Рәсем нинди тәэсир калдырды. Тормышыгыздагы нинди вакыйгаларны исегезгә төшерде. Рәсемдәге геройлар, вакыйгалар белән алга таба нәрсә булыр дип уйлыйсыз?

Бу моментларны укучыларга олимпиада алдыннан аңлатырга кирәк. Әгәр укучы, сөйләгәндә, әлеге юнәлешкә кереп китә алмаса, сораулар бирергә мөмкин. Укучы сөйләмендә метафоралар, эпитетлар, чагыштырулар булу мөһим, мисал өчен сары төстә дип кенә түгел кояш төсле сары һ.б.

Рәссамның картинасы буенча сөйләмгә дә шундый ук таләпләр куела. Кереш өлештә, әгәр укучы рәссамны атый алса, берничә җөмлә белән аның иҗатын сурәтли алса, картинадагы вакыйгаларны дөрес атаса, югары балл куела.

Олимпиадада катнашучы укучының телдән сөйләмен югары балл белән бәяләү өчен төп таләпләр: **7 сыйныф / 8–9 сыйныфлар / 10–11 сыйныфлар**

1. Укучы, рәсемгә нигезләнеп, теманы дөрес билгеләгән, макс. **1 б. / 2 б. / 2 б.**
2. Коммуникатив бурычны дөрес аңлый, макс. **1 б. / 2 б./ 2 б.**
3. Укучы төзегән текст бербөтен һәм композицион төзек, (кереш, төп өлеш, йомгак) макс. **2 б. / 2 б. / 2 б.**
4. Текст эзлекле, макс. **1 б. / 2 б. / 3 б.**
5. Мәгънәви бөтенлеккә ия, макс. **2 б. / 2 б. / 2 б.**
6. Логик хаталар юк, макс. **1 б. / 2 б. / 2 б.**
7. Сүзлек запасы бай, макс**. 3 б./ 3 б. / 5 б.**
8. Грамматик формаларны урынлы һәм дөрес куллана, макс. **2 б. / 2 б. / 3 б.**
9. Сөйләмендә сурәтләү чараларын (чагыштырулар, эпитетлар, метафоралар һ.б.) куллана, макс. **2 б. / 2 б. / 5 б.**
10. Сөйләме эмоциональ, макс. **2 б. / 2 б. / 2 б**.
11. Комиссия биргән сорауларны дөрес аңлап, тулы җаваплар бирә, макс. **2 б. / 2 б./ 2 б.**
12. Диалогик сөйләмгә күчә, макс**. 1 б./ 2 б./ 2 б.**